
Előszó

Mi történik, ha összetalálkozik a kidönthetetlen lámpaoszlop és a megállíthatatlan ágyúgolyó? Ez a paradoxon jelenik meg előttem, amikor elképzelem a kötelező olvasmányok és a 21. századi gyerekek találkozását. Egy információktól és ingerektől hemzsegő környezetben formálódó, túlingerelt agy számára még a 20. századi ifjúsági irodalom olvasása is csak egészen kivételes esetekben élvezet. Vannak hihetetlenül tehetséges magyartanárok, akik fel- és megoldják a paradoxont, de annyian nincsenek, hogy a múlt iskolájában a jövőt rájuk lehetne építeni.

A kötelező olvasmányokat már sokan, sokféleképpen próbáltuk lenyomni a gyerekek torkán. Zanzásítva, képregényformában, jó esetben drámában, filmben is átadható a kötelező olvasmányok sztorija, és akkor megvan a magyar identitás magja, mert félszavakból is megértjük egymást, amikor a „kőszívű ember” vagy az „egri csillagok” jelzős kifejezéseket halljuk. Összenézhetünk jelentőségteljesen, hogy igen, mi egyazon kultúra kölykei vagyunk, ugyanazoktól a könyvektől szenvedtünk az iskolában. És még több generáció is szenvedett volna, ha nincsenek olyan kiadványok, mint a KÖR (Kötelezők Összes Röviden), ami csak a sztorit kivonatolja a hosszadalmas regényekből.

Ha egy ilyen remekművet sztorira tömörített formában elolvasunk, olyan scriptet kapunk, amely bármelyik, streamingszolgáltatón ma elérhető filmet vagy sorozatot könnyedén veri. Például a több mint százéves „A Noszty fiú esete Tóth Marival” Mikszáthtól örök érvényű helyzeteket dolgoz fel. Kissé fel kell gyorsítani a cselekményt, és a neveket, helyszínt, kort lecserélve tökéletes mai dramaturgiát kaphatunk. Az emberi lélek, bár körülötte minden változik, és információs tér tekintetében már meghaladta önmagát és talán a következő nemzedékeket is, de érzelmileg alapvetően ugyanolyan, mint a Toldi fivéreké, Bánk báné, Baradlay Marie‑é vagy Nemecsek Ernőé. Bizonytalan, gyakran csalárdsággal teli társas közegben élt a Homo sapiens már emberemlékezet előtt is.

Hallani vélem a károgást, hogy a sztorikból éppen a művészi élmény meg a nagy tanulságok maradnak ki, amelyek építenék a lelket. Valóban, a sztorik nem többek, mint a streamingszolgáltatók filmek, sorozatok tartalmát leíró semmitmondó szövegei. A művészi élmény és hozzáadott érték azonban akkor is elmarad, ha a diák nem tudja magát átrágni a könyveken.

Kell‑e, hogy egy művészeti alkotásnak tanulságai legyenek? Kell‑e, hogy tudjuk, mire gondolt a költő? A jellemző oktatási hozzáállás szerint pontosan erre valók az irodalomórák, és ezek egyik legellentmondásosabb szirtje (vagy szakadéka), a kötelező olvasmány. Nehéz elfogadni az irodalom szerelmeseinek, de Jókai tájleírásai ma nem kelendők. Ugorjuk át, jöjjön a sztori. Mit szerethettek Jókain és a tájleírásain? Ja, hogy a vizuális élmény, a mozi és a tévé, sőt az utazás helyett is csak tájleírás volt elérhető? Nemcsak a nagy tanulságok és érzelmek kellettek, hanem az a majdnem utazás is az ismeretlen tájon? A könyvek koruk igényeihez igazodnak, különben nem kellenek senkinek. Ha a korok lassan csörgedeznek előre, akkor ugyanazon könyvek sokáig kielégíthetnek igényeket. Amikor hurrikánszerű a változás, az igények ennek megfelelő sebességgel megváltoznak.

Van‑e a kötelező olvasmányokká lefokozott irodalomnak mondanivalója a mai fiatalok számára? Többen is azt gondolják, hogy igen, és nem csupán a fiatalok számára. Ha valaki elmulasztotta az iskolában a kötelező olvasmányokat – vagy friss szemmel szeretné újragondolni –, most itt az alkalom, hogy ne csak a történettel, hanem annak olyan aspektusaival is megismerkedjen, amelyek nem feltétlenül az irodalomhoz kapcsolódnak. Tekintsünk el az irodalmi élmény és művészi történetfonás csodájától, és vegyük a regények, költemények szereplőit, helyszíneit és helyzeteit valóságosan létezőnek. Ettől kezdve ezek számos tudományág szempontjai mentén elemezhetők, mert az irodalmi művek a világunk részeként léteznek, és annak többféle darabkáját hordozzák. Bármelyik darabka megfogható, kibontható. Ezt tette néhány elvetemült tanár, és a kötelező olvasmányokat arra használták, hogy belevigyenek valamibe, amire nem számítottunk. Miközben megismerjük magát a művet, nem egyszerűen zanzásítva, hanem a megragadott szempontok mentén haladva, rádöbbenhetünk, hogy bár esetleg érzelmileg nagyobb amplitúdókkal, de a mostani helyzetekhez nagyon hasonló történésekkel találkozunk. A tudomány újabb eredményein keresztül szemlélve a több évszázados sztorikban felmutatható, hogy nincsen új a nap alatt, legfeljebb másképpen nevezzük, vagy egyáltalán, néven tudjuk nevezni mindazt, ami mindig is ott volt az emberek életében.

Lucifer, az élménypedagógus? A Pál utcai fiúk játékelméleti szemszögből? Csongor és Toldi Miklós célorientált, akár megszállottnak is tartható viselkedése vajon reziliens? Hogyan alakul Mikszáth Szent Péter esernyője, ha a szereplőknek rendelkezésére áll a közösségi média? És egyáltalán, hogyan lett a fennálló renddel végül szembeforduló Nyilas Misi története a fennálló rend által feladott kötelező olvasmány?

Sok kérdés vetődik és vethető fel, ha meglátjuk a művészi alkotásban a valóság sokféle tükröződését. A nyitott szem és lélek segítségével a kötelező olvasmányok közös, mai kalandokká válhatnak ebben a könyvben. Lehet folytatni.

Prof. Dr. Gyarmathy Éva
klinikai és neveléslélektani szakpszichológus

A kötet szerzői

Bókay Antal

A Pécsi Tudományegyetem nyugalmazott egyetemi tanára, akadémiai doktor. Egyik alapítója és jelenleg is oktatója az egyetem Irodalom- és Kultúratudományi Doktori Iskolájának, illetve az egyetem Pszichológia Intézetében működő Elméleti Pszichoanalízis doktori programnak. Hét szakkönyve és mintegy 180 magyar és idegen nyelvű szaktanulmánya jelent meg három kutatási területen: egyik a jelenkori, elsősorban amerikai irodalomelmélet, a második a modern poétika, elsősorban József Attila költészete, a harmadik a pszichoanalízis elmélete és kapcsolata a művészetekkel.

Eperjesi Gergely

Végzettsége szerint angol–magyar tanár, jelenleg HR-területen dolgozik. Homo ludens, a Játékos Emberek Magazinjának (JEM) újságírója. Korábban a Zsivány egyes – egy Star Wars-történet és a Hobbit-filmek pedagógiai felhasználása kapcsán publikált. Konfliktuskerülő természete miatt II. András király udvarában a békétlenek és a merániak között valószínűleg szemlélő maradt volna. Melinda és Soma miatt szomorú, Bánknak még nem bocsátott meg.

Fenyő D. György

Tanár, irodalomtörténész, pedagógiai szakíró. Pályája során két iskolában tanított évtizedekig, Budapesten a Berzsenyi és a Radnóti Gimnáziumban. Nagyon szereti az irodalmat, emellett a színházat, a filmet, a zenét, a képzőművészetet, az építészetet, a fotográfiát, az utazást, a hegyeket, a vizeket, a tájakat, az embereket, az állatokat. Legfontosabb könyvei: Poétai iskola; A Biblia az irodalomban; Az én iskolám; Útikalauz a vershez; Az irodalomtanítás módszertana. Szereti a könnyen lelkesedőket, a naiv embereket, a jóindulatúakat, a megszállottakat, a kitartóakat, a szerelmükért tűzbe menőket, az elszántakat, a kockázatot vállalókat, kevésbé a rosszindulatúakat, a kiábrándultakat, a cinikusokat, a közönyöseket, a semmiért nem kockáztatókat, a mindig biztonsági játékot űzőket. Szóval kedveli a Csongorokat.

Hegedüs András

Író, újságíró, korrektor. Néprajz–történelem szakon végzett a Pécsi Tudományegyetemen 2014-ben, jelenleg doktoraspiráns, emellett szövegkorrektorként dolgozik, és a Hetedhéthatár című pécsi lapban jelennek meg cikkei. Első önálló novelláskötete, A moslék helyes keverési iránya, 2020-ban jelent meg. Türelemjáték című science fiction regénye kiadás előtt áll.

Henkrich Mihály

Tanító, magyar szakos tanár, fejlesztőtanár. Utóbbi végzettségét Skóciában szerezte egy Rudolf Steiner-iskolában, így pár évet tanított egy budapesti Waldorf-iskolában is. Később egy sérült gyermek- és felnőttotthon vezetője volt, majd a SuliNova és az Educatio Kht. projektvezetőjeként részese volt a közoktatás kompetenciaalapú fejlesztésének. Jelenleg a Lauder Javne Közösségi Iskolában fejlesztőtanár, és párhuzamosan óraadó a civil fenntartású Tüskevár fejlesztőiskolában. Az Abigél Kőnig tanár úrjához hasonlóan titokban segíti a tanulásban akadályokkal rendelkezőket, a lemaradókat, az elbizonytalanodókat és az útkeresőket.

Libor Zoltán

Tanár, szociológus, kommunikációs szakember és kultúraközvetítő. Tanított kecskeméti középiskolában, volt ugyanebben a városban köztisztviselő, jelenleg pedig az ottani egészségügyi és szociális alapellátásért felelős önkormányzati intézmény kommunikációs tanácsadója. Alapító szerkesztője a jótékonysági célú Mélymerülés Művészeti Magazinnak, állandó szerzője a Litera-Túra Művészeti Magazinnak. Publikált már verseskötetet Veranda és Fáznak velem az angyalok címmel, illetve kisprózát Nagyon, halálosan, örökre és Inkább boldogan, mint nem címmel. Társszerzője a Hol terem a magyar vitéz? – Egri csillagok, továbbá a Nyergelj, fordulj! – A kőszívű ember fiai című lapozgatós kalandkönyveknek (Athenaeum, 2023, 2024). Önmagát szereti kordbársony zakós, hosszú sálas ködlovagnak, a hadhoz sosem csatlakozó kívülállónak látni. Szóval olyasvalakinek, aki sok mindent csinál, de semmiképp sem dobozol.

Lőrincz Andrea

A hétköznapok forgatagában hátrányos helyzetű gyermekek tanításával, fejlesztésével foglalkozik, magyar nyelv és irodalom, etika szakos tanár és fejlesztőpedagógus. Az iskolából kilépve a Taní-tani Online pedagógiai folyóirat szerkesztője, illetve a Kötelezők újratöltve, lapozgatós kalandkönyvsorozat két részének (Égi megbízás – Az ember tragédiája, Holtunkiglan – Rómeó és Júlia, Athenaeum, 2022, 2024) szerzője. Mániákus esélyteremtő, közösségszervező és szemléletformáló. A társasjátékok és a játékosítás fejlesztőerejének és az egyéni tanulási utak támogatásának harsány képviselője, egészen addig, amíg meg nem jelenik a perifériájában egy cuki cicás videó, vagy egy új vegetáriánus recept. Ilyenkor kiábrándul saját korából, és utazna tovább, de úgy tűnik, Lucifer túl jól érzi magát köztünk, és nincs kedve haladni…

Máté Éva

Geográfus, egyetemi adjunktus, aki a bányáit éppen bezáró Komlón született, majd Pécsett végezte iskoláit. Kutatóként a vidéki terek, ott is a marginalizálódás és periferizálódás folyamatai keltik fel az érdeklődését. Ez az első kalandozása szerzőként a tudomány száraz világán túli régiókba. Minden társadalmi egyenlőtlenség és igazságtalanság elszánt kritikusaként egy Jókai-regényben is az elnyomott és önmagukat elnyomó nők felszabadításának lehetőségeit keresi. Párkapcsolatban él, macskái nincsenek, de Almirát bármikor befogadná.

Nagy Ádám

Hat diplomáját a legkülönbözőbb területeken szerezte. Neveléstudományból doktorált és habilitált, korábban a Nemzeti Civil Alapprogram elnöke és a Magyar Tudományos Akadémia Bolyai-ösztöndíjasa, illetve kutatóprofesszor volt. A Civil Szemle és az azóta megszűnt Új Ifjúsági Szemle alapító főszerkesztője, a Magyar Pedagógiai Társaság alelnöke és a Kötelezők újratöltve lapozgatós kalandkönyvsorozat szerzője. Sorozatszerkesztője a Képzelet és Tudomány könyvsorozatnak, amely ismert fiktív univerzumok apropóján lát el tudománynépszerűsítő feladatokat. Hisz a gyermeki autonómiában, szóval biztosan nem udvarolna özv. Baradlaynénak, bármily szép lenne a hozomány.

Pirisi Gábor

Geográfus, egyetemi docens. A Mecsek, a dzsámi és a Kispál és a Borz árnyékában nevelkedett Pécsett, most is a Pécsi Tudományegyetem kenyerét eszi. Tudományos munkája alapvetően a településföldrajzról szól, azon belül is a kisvárosokat kutatók közösségének tagja. Kalandozása a szigorúan vett akadémiai szférán kívüli írások területén néhány évvel egy, a Csillagok háborúja univerzumában játszódó alternatív földrajztankönyv (A hét kristály rejtélye – galaktikus geográfia: Bolygóközi és földrajzi túlélőkészlet kezdő fejvadászoknak, PTE Földrajzi Intézet, 2021) társszerzőségével indult. Jókaiból leginkább a bablevest szereti, de a hajózás világa iránti gyermekkori elkötelezettsége átsegítette a regény lapjainak tengerén.

Szélesi Sándor

Író, költő, forgatókönyvíró, szerkesztő. Számos zsánerben alkot, írt történelmi regényt, thrillert, fantasyt, mágikus realista és kortárs szépirodalmi könyveket egyaránt. Az Átjáró irodalmi magazin főszerkesztője volt, a huszonöt éve futó Mysterious Universe-sorozat író-szerkesztője, a Magyar Írószövetség Science Fiction (SF) Szakosztályának elnöke. Írásai eddig román, spanyol, angol és szlovák nyelven is napvilágot láttak. Science fiction regényeiért és novelláiért eddig nyolcszor kapta meg a Zsoldos Péter-díjat, 2007-ben Koppenhágában pedig az Európai SF Társaság Európa legjobb sci-fi-írójaként a Hall of Fame elismerést ítélte oda neki. Bár kalapot hord, rengeteg esernyője van otthon; nála több esernyőt és kalapot valószínűleg még senki nem hagyott el Közép-Európa legkülönbözőbb helyein.

Trencsényi László

Tanár, pedagógiai kutató, egyetemi oktató. A közoktatás és a felsőoktatás valamennyi grádicsán szerzett tapasztalatokat, ért el sikereket, és találkozott megoldatlan problémákkal. Kutatásainak középpontjában az iskola és környezete, a nevelés megannyi új-régi színtere áll, kiemelten a gyermekkultúra és a serdülőközpontok kutatása (mindkét terület gyakorlatában is aktívan részt vesz). Az MTA Drámapedagógiai és Szociálpedagógiai Albizottságainak elnöke, ahol a neveléstudomány interdiszciplinaritásának elveit képviseli. Élénken részt vesz a pedagógusok civil mozgalmaiban, amelyek egy új progresszív-demokratikus-humanisztikus iskolakép jegyében lépnek fel. Hogy sikereinek és kudarcainak – miképp Toldinak – van‑e köze a rezilienciához, koraszülött voltához, a két testvéréhez fűződő civódásokhoz és barátságokhoz, azt kutassák majd életrajzírói!

Vancsó Éva

Magyar nyelv és irodalom szakos tanár, a popkultúra kutatója, az ELTE BTK Modern Angol–Amerikai Irodalom és Kultúra doktori program végzős hallgatója. Rendszeresen publikál tudományos ismeretterjesztő, tudománynépszerűsítő tanulmányokat, mert szívügyének tekinti, hogy a tudományos felfedezéseket – vagy akár a kötelező olvasmányokat – új, friss megközelítéssel hozza közelebb az olvasókhoz. Az utóbbi években magyar szerzői álnevet használva történelmi romantikus regényeket is ír. Kutatási területe a science fiction társadalomábrázolása, különös tekintettel a nők reprezentációjára. Újságírómúltjából élénken emlékszik, hogy milyen fontos a hírek hitelességének ellenőrzése, szóval fenntartásokkal kezelné a glogovai szóbeszédeket.

Veszprémi Attila

Végzettsége szerint középiskolai tanár. Az Új Pedagógiai Szemle szerkesztője, egyben tördelője és weblapgazdája. Korábban diákokkal és pedagógusokkal iskolában, táborokban készült produkciók – főképp hangfelvételek, kisfilmek – írója, rendezője, katalizátora. Több más közt összesen nyolc verses-zenei, illetve mesejátékalbum rendezője és hangmérnöke. Első pedagógiai jellegű publikációi is az amatőr alkotás témaköreiben jelentek meg. A közös alkotásban gyöngyhalász és megbecsülőművész. Ha Nyilas Misi hívná őt egy vaporwave- vagy blackmetal-közegű zenei projektbe jövőképet festeni, alighanem igent mondana.

